Olih:
I Madé Sugianto
Nyerit wargi Puri Alas Pura nepukin Kembang Girang néngténg sirahné
Gusti Patih Arya Sura. Takut-takut bani anaké nolih. Dot nepukin nanging misi
nekepin muané. Tumbén jani nepukin anak luh mabikas buron, cara cicing maid
bangkén siap. Liu anak mamisuh. Kembang Girang terus majalan ka purian.
Yadiastun gresiuh panjaknyané, Gusti Prabu Asmara Danu leplep pisan di
pakoleman. Waluya Sang Kumbakarna ri kala Puri Alengka Pura pralaya, aris
sirepnya. Gubeg-gubegé Ida Sang Prabu mangda gelis matangi. Kenyel prajurité
ngidigin, ngilinin karna mangda ida gelis matangi. Nanging Ida Sang Prabu
kantun geris-geris di pakoleman. Sang prabu wawu matangi samaliha kapupungan ri
kala prajurite nepak céngcéng ring karna idané.
“Linuh, liniuh, linuh, idup, idup, idup,” atur Sang Prabu ri kala
matangi. Kapupungan, ida narka wénten lindu kerana prajurité magimeh nepak
céngcéng.
“Ampura Gusti Prabu, wénten meseh ngadug-adug ring puri. Gusti Patih
Arya Sura sampun séda,” atur prajurité.
Kagiat Ida Sang Prabu mirengang atur prajuritné.
“Nyén ngmatiang?”
“Ampura Gusti Prabu, titiang néntén uning, sané nyédayang Gusti Patih
wantah anak istri.”
“Béh, enduk sajan kalahang anak luh!”
Gedublak.
Kori puriné maampakang katendang olih Kembang Girang. Gusti Prabu Asmara
Danu makesiab nyingakin anak istri néngteng sirahné Patih Arya Sura. Ida
ngancan kagiat ri kala anak istri ento ngentungang sirah Patih Arya Sura ring
cokorné. Ida Sang Prabu runtuh, pinggan.
“Celepang ka kerangkéng!” Kembang Girang nundén prajurité.
Prajurité ngejer, batisné ngetor. Tusing bani malaksana piwal tekén
Gusti Prabu. Kembang Girang pedih lantas nyémpal prajurité kanti atmané mapisahan
ajak awakné. Prajurit ané lénan ngancan ngejer, takut mati kerana enu ngelang
rare. Ada masih prajurit mara ngantén.
“Yén cai ajak makejang tusing bani mati, tuutang munyik kainé. Uling
jani kai dadi ratu dini. Celepang i bancih ka tengah kerangkéngé!”
Yadiastun sebet prajurité ané edot selemet nuutang titah Kembang Girang
ané ngasorang Gusti Prabu Asmara Danu. Aget Gusti Prabu tusing kamatiang. Enu
ada galah ngawirang sakit ati, kéto krebetan keneh prajurité di keneh. Dugas
ningtingang Gusti Prabu tur nyelepang ka kerangkéng, ngétel yéh paningalan
prajurité. Tusing madaya, Gusti Prabu sané kasumbung mawisésa, pingsan
entunganga sirah patihnyané. “Ampurayang titiang Gusti Prabu, santukan
makayunan Gusti Prabu kantun maurip, titiang taler makeneh idup, laksana puniki
ambil titiang. Dumogi Gusti Prabu gelis kénak samaliha prasida ngawirang sedan
nyané Gusti Patih Arya Sura lan prajurit Puri Alas Pura,” pangaptin prajurité.
Kendel kenehné Kembang Girang disubané ngalahang ulian aluh Gusti Prabu
Asmara Danu. Ia ngadén Prabu Alas Pura sakti maguweng, cetétan satua ajak ané
saja mabading. “Aluh nglawan anak bancih. Ha ha ha ha,” ngakak Kembang Girang
menang ulian aluh. Ia lantas nundén prajurité ngelurin brahmana puri apang
nglaksanaang upacara madeg ratu. Prajurité ané tundéna tusing bani nulak.
Tusing makeloné, brahmana puri, Resi Kalpa tiba ring paséban. Ngangobin
pikantenan ida sang maraga putus. Kagiat sang sulinggih mirengang Gusti Prabu
Asmara Danu kakasorang olih Kembang Girang. Maimbuh Kembang Girang mamaksa
apang kaupasaksi madeg ratu.
“Énggalang munyiang klénéngé. Liunan bengong cai dadi brahmana puri.
Uling jani kai ngraja dini!” campah Kembang Girang matur ring sang maraga
putus. “Énggalin apa buin kal antosang!”
Pedih Kembang Girang kerana Resi Kalpa nénten kayun muput upacara
pabisékan. Ngénggalang ia nyemak tumbak prajurit ané majujuk di samping korsi
singgasana. Tumbaké kaentungang nanceb di ulu ati Resi Kalpa. Sang sulinggih
mangkat.
“Ha ha ha ha, enyén bani nulak pasti kal matiang. Icing sing nyaratang
upacara pabisékan, icang tusing nawang banten muang mantra. Dingehang ajak
makejang, uling jani kai madég ratu dini. Nyén sing suka, mati! Ha ha ha ha
ha.”
Cara jangkrik ketebin, makajeng siep. Kembang Girang bangun uling korsi
ratu lantas majalan sambilanga kedék ngakak. “Kai ratuning adharma, kai ngraja
di guminé. Ha ha ha ha ha ha.”
Disubané Kembang Girang ngalahin balé paséban, prajurité ngénggalang
nyaup Resi Kalpa. Ida Sang Sulinggih raris kageseng, prajurité ngmargiang
yadnya nganutin polah-palih agama. Kéto masih Gusti Patih Arya Suta, sirah lan
ragané kaatepang raris kageseng ri samping Resi Kalpa. Sang Prabu Asmara Danu
kasor, Resi Kalpa mangkat, Patih Arya Suta séda, Puri Alas Pura pralaya. Dharma
kakasorang adharma, jani momo angkara ngraja.
***
Puri Alas Pura pralaya suba nglimbak ka puri lénan. Gerisiuh guminé
apabuin ané ngalahang Gusti Prabu Asmara Danu anak luh mabikas buron. Nyémpal
baong patih, néngteng milihan nganti ngmatiang sulinggih kerana nulak muput
upacara paséban. Raja-raja di puri lénan ngejer ningehang orta anak luh
mabusana sarwa selem lakar nugtugang ngrejek puri lénan. Ané ngranaang makejang
jejeh kerana anak luh ento maorta sakti pisan. Tusing matatu kena senjata.
Yadiastun tembus kena panah, kena tumbak, tatuné prajani uwas. Sinah tusing
mati ulian sanjata.
“Arah anak luh mula kéto. Sing sandang takutin,” ucap I Komar dugas
nglonggong lau di penggak Luh Sari.
“Mula kéto kénkén, icang bingung ningehang!”
Kedék ngakak I Komar ningeh patakon timpalné ané madan I Sengauk. Ia
lantas nerangang, anak luh ento magetih nanging tusing matatu. Tebekin tusing
mati buin sada ngemuduhin. Aduh-aduh, nanging nagih imbuh. Ento makrana ia
tusing ngugu ortané ané biur, anak luh ané ngasorang Gusti Prabu Asmara Danu
matatu tusing magetih.
“Campah sajan bli Komar ngomong. Munyin beliné ento nyakitin atin anak
luh!” Luh Sari sing terima kerana I Komar nyelékang anak luh. Magetih tusing
matatu, tebekin tusing mati buin sada ngemuduhin, aduh-aduh nanging nagih
imbuh.
“Kal Iluh sing terima?” I Komar nyesedin.
Luh Sari ngémbros ngambul, prajani ngampilang daganganné. I Sengauk
bengong, sing karesep ané uyutanga tekén Luh Sari lan I Komar. (masambung….)
Kukuh Sugianto
Kukuh Sugianto utawi I Made Sugianto embas ring Tabanan dina Wraspati Wagé Sungsang (Sugihan Jawa) tanggal 19 April 1979. Dané ngawitin nyurat sastra Bali modéren ring warsa 2009, lan malih awarsané dané sampun prasida ngamedalang cakepan sané kapertama mamurda “Bikul” lan kalanturang antuk cakepan sané kaping kalih mamurda “Préman”. Ring warsa 2009 dané ngwangun penerbitan sané mawasta Pustaka Éksprési sané sampun nerbitang makudang-kudang cakepan napiké cakepan mabasa Bali wiadin basa Indonésia. Polih hadiah Sastra Rancagé ping kalih inggih punika warsa 2012 bidang jasa lan warsa 2013 antuk novél sané mamurda “Sentana”. Sané mangkin dané makarya dados wartawan Harian Umum NusaBali.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ace_Latn ban_Latn jav_Latn ban_Latn ban_Latn ban_Latn ban_Latn ban_Latn afr_Latn jav_Latn ban_Latn ban_Latn ban_Latn sun_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn war_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn jav_Latn ban_Latn ban_Latn ban_Latn war_Latn sun_Latn ban_Latn grn_Latn sun_Latn ban_Latn ban_Latn ban_Latn ban_Latn ban_Latn unk ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn sna_Latn ban_Latn ban_Latn ban_Latn ind_Latn kea_Latn ban_Latn ban_Latn ban_Latn ban_Latn